
Έναρξη Εβδομάδας Κυπριακού Θεάτρου, στην Αθήνα
Την Τετάρτη 22 Μαΐου 2024, πραγματοποιήθηκε η τελετή έναρξης της Εβδομάδας Κυπριακού Θεάτρου, στο Εθνικό Θέατρο Ελλάδας, η οποία συνδιοργανώνεται, για πρώτη φορά φέτος, από το Υφυπουργείο Πολιτισμού της Κυπριακής Δημοκρατίας και το Κυπριακό Κέντρο Διεθνούς Ινστιτούτου Θεάτρου (ΚΚΔΙΘ), με τη στήριξη του Σπιτιού της Κύπρου στην Αθήνα και τη συνεργασία του Εθνικού Θεάτρου της Ελλάδας.
Η Υφυπουργός Πολιτισμού της Κυπριακής Δημοκρατίας, Δρ Βασιλική Κασσιανίδου παρευρέθηκε στην εκδήλωση για να κηρύξει την έναρξη της Εβδομάδας. Στον χαιρετισμό της, υπογράμμισε τη βαρύνουσα σημασία που προσδίδει το Υφυπουργείο Πολιτισμού στην πραγματοποίηση και ενθάρρυνση τέτοιων δράσεων συνέργειας οι οποίες πραγματώνουν το όραμα του Υφυπουργείου Πολιτισμού, για εξωστρέφεια και προβολή της σύγχρονης κυπριακής δημιουργίας στο εξωτερικό. 
Η Εβδομάδα Κυπριακού Θεάτρου άνοιξε την αυλαία της, στην αίθουσα Νίκος Κούρκουλος του ιστορικού κτηρίου Τσίλλερ του Εθνικού Θεάτρου στην Αθήνα, με την παραγωγή της HAMM Broductions, «Πριν έρθει ο Γερμανός» της Μάρτα Μπαρσελό, σε σκηνοθεσία Κώστα Σιλβέστρου και με πρωταγωνιστές την Πόπη Αβραάμ και τον Αντρέα Κουτσόφτα. 
Τα εισιτήρια για την παράσταση είχαν εξαντληθεί ενώ οι συντελεστές δέχτηκαν παρατεταμένο και θερμό χειροκρότημα από το αθηναϊκό κοινό με το πέρας της παράστασης.
Ο κύκλος των παραστάσεων συνεχίζεται, την Παρασκευή 24 Μαΐου 2014 με την παράσταση «Λόγια στο στόμα» του Κίραν Χέρλι, σε σκηνοθεσία Μαρίας Κυριάκου κι επί σκηνής τους ηθοποιούς, Ανδρέα Δανιήλ και Μέλανη Στέλιου (παραγωγή Ομάδα «Φερέφωνο») και ολοκληρώνεται την Κυριακή 26 Μαΐου, με την παράσταση «Η κίτρινη ταπετσαρία», έργο βασισμένο στο ομώνυμο διήγημα της Αμερικανίδας συγγραφέως Σάρλοτ Πέρκινς Γκίλμαν, σε διασκευή και σκηνοθεσία Μαρίας Ιόλης Καρολίδου, με την Αντωνία Χαραλάμπους επί σκηνής (παραγωγή Θεατρική Ομάδα Μαρίας Ιόλης Καρολίδου).
